Elever tok med hasjkake på skolen – flere lærere syke

Hasjkaken som to elever ved Lier videregående skole bakte onsdag, falt ikke i smak hos lærerne den ble servert til.

Eivind Lindkvist Johansen

Oppdatert 26. mars 2015

Artikkelen er over fem år gammel

Politiet ble gjort oppmerksomme på saken etter at en avdelingsleder ved skolen tok kontakt og fortalte at flere lærere var blitt syke etter kakesmakingen. Hasjkaken skal ha blitt servert både til lærere og elever på dagtid samme dag, men omfanget er foreløpig ukjent.

– Tre lærere har blitt syke, men det er muligens snakk om flere. Det finnes også elever som har spist kaken, sier operasjonsleder Finn Håvard Aas i Søndre Buskerud politidistrikt til VG torsdag morgen.







To av lærerne ved den videregående skolen, som selv har forklart at de «kjente en rus og ble dårlige», måtte til legevakten onsdag kveld. Politiet fant i løpet av relativt kort tid ut hvem som hadde bakt hasjkaken og oppsøkte de to kokkene natt til torsdag.

– Begge har erkjent å ha puttet hasj i kaka.

Aas opplyser at de to er siktet for besittelse av narkotika, men utelukker ikke at siktelsen blir utvidet etter at deres jurister har sett på saken.

Han legger til at skolen skal informere sine elever og ansatte om hendelsen via en sms på morgenkvisten torsdag. Saken vil bli fulgt opp av det aktuelle lensmannskontoret.

– Det har fått store konsekvenser for lærerne og vi ser svært alvorlig på dette.

Publisert: 26.03.15 kl. 06:44 Oppdatert: 26.03.15 kl. 08:38

Les også